《李光道见过赠诗》
宋代·华镇

高槐上拂青天面，枝疏不得惊禽恋。槐下官曹何冷落，去马来牛色多倦。

春风绿杨暗虚室，秋雨苍苔锁深院。三见墙头梅子花，一字不画尘侵砚。

宛如太古两相忘，况复飞盖追游宴。有时独咏西园诗，想像清风情眷眷。

门前忽报华轩过，邂逅开怀如昔见。目击便嗟相得晚，更仆清谈尽黄卷。

顾我迂疏何所取，似君秀颖乃可羡。少壮应须努力时，人间岁月如流电。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。